Publication: Magyar Közlöny
Issue: MK-2001-96 (Year: 2001, Number: 96)
Era: 1990-2004
Section: a haderő-átalakítás során végrehajtott szervezeti változásokra — a 6/1987. (X. 15.) HM rendelettel kiadott és
Paragraph Index: 84

2. § A Szolgálati Szabályzat 82. pontja helyébe a következő rendelkezés lép: „82. Összetett irányítási tevékenységet igénylő katonai szervezetek esetében parancsnokságot kell létrehozni, melynek alapvető rendeltetése a parancsnok döntéseinek előkészítése, közreműködés a katonai műveletek előkészítésében és végrehajtásában, valamint a katonai szervezet folyamatos működésében. A parancsnokság szervezetileg parancsnokból, helyettes(ek)ből és parancsnoksági szervekből áll. A parancsnokság részletes összetételét az adott katonai szervezetre megállapított állománytábla határozza meg. A parancsnokság fő feladata a készenlét fenntartásához szükséges feltételek folyamatos és zavartalan biztosítása, a parancsnok elhatározásához, a feladatok meghatározásához szükséges adatok előkészítése és annak megfelelő rendelkezési formába öntése, az adott katonai szervezet tevékenységének összehangolása, a szolgálati feltételek és körülmények biztosítása, a feladatok végrehajtásának ellenőrzése, értékelése. A parancsnokság léte nem érinti a parancsnok egyszemélyi szolgálati hatalmát és felelősségét.”

Source: https://magyarkozlony.hu/hivatalos-lapok/2307349b62c043a4cc05e929ef6beb5a58ba9571/dokumentumok/89a2ab672c27f0b7000e446615c1c461c64c4e4a/letoltes